Wil ieman nach eren die zit wol vertriben
Wil ieman nach eren die zit wol vertriben·
zeselden sich keren· bi froͤiden beliben·
der diene zeflisse mit trúwen vil schone·
nach der minne lone· der si svͤsse reine·
vil gv̊t vnd alleine· den gv̊ten gemeine·

Swer volget dem schilde· der sol es en blanden
dem libe dem gv̊te· dem herzen den handen·
des lonet vil hohe mint hohem gewinne·
dú vil werdú minne· dú git froͤide vnd ere·
wol ir svͤssen lere· si kan troͤsten sere·

Der schilt wil mit zv̊hten· vil baltliche zellen·
er hasset er schúhet schande vnd ir gesellen·
got niht enwellen dc man bi im vinde·
so swechlich gesinde· er wil dc die sinen·
vf ere sich pinen· in tvgenden erschinen·

ARge vnd vnfůge vnd vnfůre dú wilde·
gezimt niht dem helme vnd tǒc niht dem schilde·
der schilt ist endaht dc niht schande kan deken·
sin blic lert enbleken· dan eren die weichen·
vor vorhten erbleichen· dv́ varwe ist ir zeichen·

Hohgemv̊te vrowen ir svlt wol gedenken·
getrúwen gesellen vil stete ane wenken·
den minnet den meinet mit herzen mit mv̊te·
dc in úwer hv̊te· behalte behúte·
mit liebe mit gvͤte· fri vor vngemvͤte·

Si ist ane schvlde mir haslich erbolgen·
der ich zedienste· dem schilde wil volgen·
fúr herzen sere·
niht ander schvlde mere· wan den trost aleine·
dc ich si bas meine· danne ie wib dekeine·

Gegen ir langen kriege setze ich min gedulde·
so ste gegen ir hasse zware min vnschvlde·
min wer gegen den valschen dc sol sin min trúwe·
vil svͤsse ane rúwe· min kampflich gewête·
fúr ir nide tete· dc sol sin min stête·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse